29/12/2017 | Administración LocalMunicipal
Santiago de Compostela
Tesourería. Sección de Xestión
Aprobación definitiva do expediente de modificación da ordenanza fiscal 1.01 do imposto sobre bens inmobles

I) O Pleno do Concello de Santiago de Compostela, na sesión celebrada o 19 de outubro de 2017, adoptou o acordo de aprobación provisional do expediente de modificación do artigo 3.3 da ordenanza fiscal 1.01 do imposto sobre bens inmobles. Durante o prazo de exposición ao público non se presentaron reclamacións contra o acordo de aprobación provisional polo que se entende definitivamente aprobada. II) Aos efectos previstos no artigo 17.4 do texto refundido da lei reguladora das facendas locais, aprobado polo Real decreto lexislativo 2/2004, do 5 de marzo (TRFL), publícase o texto definitivo do artigo 3.3 da ordenanza fiscal 1.01 do imposto sobre bens inmobles, que entrará en vigor o un de xaneiro de dous mil dezaoito. A redacción definitiva do artigo modificado é a seguinte: “3. Os suxeitos pasivos que ostenten a condición de titulares de familia numerosa beneficiaranse dunha bonificación na cota íntegra do inmoble de uso residencial que constitúa a súa residencia habitual, sempre co valor catastral do mesmo non supere 190.000,00 euros, e na que estean empadroados os membros da unidade familiar, coas condicións e características seguintes: Ingresos familiares anuais brutos per cápita comprendidos nalgún dos intervalos da táboa seguinte, tomando como valores de referencia 14 pagas mensuais do Indicador Público de Renda de Efectos Múltiplos (IPREM) vixente: O ingreso familiar bruto anual per cápita calcularase dividindo a totalidade dos ingresos brutos anuais da unidade familiar entre o número de integrantes. No caso dalgún integrante cun grao de discapacidade superior ao 65%, computarase como se foran dúas persoas e no caso de que o grao de discapacidade estivese entre o 33% e o 65% computarase como 1,5 persoas. O termo unidade familiar, tanto a efectos de empadroamento como de declaración de ingresos, corresponde co de familia numerosa integrada polos membros da mesma incluídos no título oficial correspondente. Para a aplicación das bonificacións será requisito imprescindible a súa solicitude polo interesado, que deberá acreditar a condición de familia numerosa, por medio do título oficial; e o grao de discapacidade dos integrantes, se os houbera, mediante certificado de grao de discapacidade emitido pola Consellería competente. O Concello constatará de oficio o empadroamento no inmoble obxecto da solicitude. Igualmente o Concello constatará de oficio os ingresos declarados á administración tributaria por parte dos integrantes da unidade familiar, previa autorización asinada polos membros da unidade familiar maiores de 18 anos, podendo requirir as informacións e documentos adicionais que estime oportunas. Terán efectos no padrón do imposto, as solicitudes presentadas antes do un de marzo de cada ano, sempre que nas mesmas se acredite que se reúnen os requisitos esixidos para o seu goce o día un de xaneiro. Incluiranse, así mesmo, no padrón do imposto as bonificacións concedidas nos anos anteriores que o día un de xaneiro sigan reunindo as condicións esixidas para o seu goce. Non se poderá aplicar a bonificación a mais dunha vivenda por titular.” III) De conformidade co establecido no artigo 19.1 do TRFL e nos artigos 10, 25 e 46 da Lei 29/1998, de 13 de xullo, reguladora da xurisdicción contencioso-administrativa, os interesados poderán interpoñer o recurso contencioso-administrativo contra o devandito acordo ante o Tribunal Superior de Xustiza de Galicia no prazo de dous meses contados a partir do día seguinte ao da publicación deste anuncio, sen prexuizo de calquera outro recurso que os interesados estimen procedente interpoñer. Santiago de Compostela, 22 de decembro de 2017 A CONCELLEIRA DELEGADA DE FACENDA Asdo.: María Rozas Pérez